फिरोजाबादः जन सामना संवाददाता। अपर जिलाधिकारी (वि0रा0) ने बताया कि जनपद में अचानक आए आंधी, तूफान, वर्षा के कारण जनजीवन अस्त व्यस्त हो गया था। मौसम विभाग ने चार से पांच जुलाई तक पुनः वर्षा, तूफान, आंधी आने का अलर्ट जारी किया हैं। उक्त के परिप्रेक्ष्य में व्यापक जनहित में सुरक्षा व्यवस्था के दृष्टिगत आगामी दिनों में से किसी भी संभावित वर्षा, आंधी, तूफान से बचाव हेतु जनसामान्य को आगाह किया जाना आवश्यक है। उन्होने जनसामान्य की सुरक्षा व्यवस्था के दृष्टिगत व्यापक जनहित में आगामी दिनो हेतु निम्नलिखित सुझाव जारी किए हैं। तूफान के समय वाहन ना चलाएं, वाहन को किसी सुरक्षित जगह पर खड़ा करें। किसी पेड़ विद्युत खंभे हार्डिंग स्वयं अथवा अपने पड़ोसी के कच्चे-जर्जर मकान इमारत दीवार से तत्काल दूर सुरक्षित स्थान पर चले जाएं। यदि भवन की हालत अच्छी हो तो, घर के बाहर ना निकले सामान्य जरूरत की वस्तुएं घर पर रखें। पानी की व्यवस्था करके रखें बच्चों को बाहर ना निकलने दें। विद्युत उपकरणों से दूर रहें बच्चों को भी विद्युत उपकरणों से दूर रखें। कोई अप्रिय घटना घटित होने पर उसकी सूचना अभिलम्ब कंट्रोल रूम नं0 100 पर दें। जब तक पुलिस, प्रशासनिक मदद न पहुंचे आसपास मौजूद लोगों की बचाव व मदद का प्रयास करें। टॉर्च, कुल्हाड़ी, सीटी जैसी आवश्यक वस्तुएं राहत एवं बचाव के समय उपयोगी साबित हो सकती हैं। सड़क पर यातायात व्यवस्था बनी रहे। इसके लिए धैर्य धारण करं। हडबडायें नहीं अपनी लेन में चलें, गलत लेन में वाहन न ले जाएं। यातायात के नियमों का पालन करें, तूफान में फंस जाने पर फोन द्वारा अपनी कुशलता की सूचना अवश्य दें। जिससे परिजन घबराएं नहीं स्वयं सतर्क रहें और कोई हादसा होने पर आगे बढ़कर लोगों की मदद करें तथा पुलिस प्रशासन का भी सहयोग करें।